En 16-årig dreng er tiltalt for at have voldtaget og begået vold mod sin jævnaldrene ekskæreste op til flere gange, imens de sammen gik på efterskole i Nordjylland. Drengen er blandt andet tiltalt for at have gjort pigen bevidstløs under et lejrskoleophold i juni 2015, hvorefter han voldtog hende og gjorde hende gravid. Den 16-årige dreng er også tiltalt for at have begået vold mod ekskæresten op til flere gange. Han skulle blandt andet have skubbet hende ind i en køjeseng og efterfølgende presset hendes hoved ind imellem trinnene på stigen, for at gøre pigen bevidstløs og voldtage hende. Det lykkedes dog ikke, da en lærer kom forbi. Den tiltalte skulle ifølge pigen også have spændt ben for hende, så hun faldt og brækkede næsen, fik trykket sine fortænder og fik hjernerystelse. Under en anden episode har han ifølge pigen taget kvælertag på hende og slynget hende rundt, så hun faldt bagover og slog sit hoved ned i nogle sten, hvor hun igen brækkede næsen og fik hjernerystelse. Hjernerystelserne skulle i dag være skyld i, at pigen nu lider af kronisk hovedpine. Derudover er den 16-årige tiltalt for at have truet pigen med at slå hendes mor, mormor og lillebror ihjel. Alt dette skulle være stået på i løbet af sommeren 2015, imens de begge to gik på efterskole. Drengen var for i Retten i Hjørring mandag og igen tirsdag. Ifølge planen skal dommen falde i dag.

Opsummering:
En 16-årig dreng er tiltalt for voldtægt, forsøg på voldtægt, vold og trusler på sin ekskæreste.